Surxondaryo aholisi bilan xayrlashgan viloyat hokimi, Saudiya Arabistonida yog‘gan qor, Toshkent bozorlaridagi shoshilinch chaqiruv komplekslari va kunning boshqa xabarlari

3-aprelning e’tiborga molik xabarlari — “Daryo” dayjestida.

Surxondaryo viloyati hokimi Bahodir Po‘latov voha ahli bilan xayrlashdi.
“Sizlarga mustahkam sog‘liq, oilaviy baxt, tinchlik va xotirjamlik tilayman. Surxondaryo yanada gullab-yashnayversin!”, deyiladi Bahodir Po‘latov nomidan qoldirilgan xayrlashuv matnida.
Eslatib o‘tamiz, oldinroq Bosh vazir Abdulla Aripov boshchiligida 1-aprel kuni o‘tkazilgan yig‘ilishda Surxondaryo viloyati hokimi Bahodir Po‘latov lavozimidan ozod etilgani haqida xabar berilgandi.
***
Saudiya Arabistonida qor yog‘di.
31-mart kuni Saudiya Arabistonining shimoli-g‘arbiy qismida havo harorati pasayib ketdi va tog‘li hududlarda qor yog‘di.
Jabal Lauz tog‘ida yakshanba kuni kunduzi qor yog‘a boshlagan va kechga borib Iordaniya bilan chegaradosh hudud oppoq qor bilan qoplangan.
***
Toshkentning 3 ta yirik bozorida shoshilinch chaqiruv komplekslari o‘rnatildi.
Toshkentning “Chilonzor buyum savdo”, “Do‘stlik savdo majmuasi” (Ippodrom) bozorlari va “Toshkent savdo markazi”da (GUM) tajriba tariqasida shoshilinch chaqiruv komplekslari o‘rnatildi.
Tajriba yakunlari o‘rganib chiqilganidan so‘ng bunday komplekslar shaharning boshqa jamoat joylarida ham o‘rnatiladi.
***
Yunusobod tumani sobiq hokimining ishi sudda ko‘rilmoqda.
Toshkent shahrining Yunusobod tumani sobiq hokimi Baxtiyor Abdusamatov Jinoyat kodeksining 205-moddasi 1-qismi, 2-qismi “a” bandi (“Hokimiyat yoki mansab vakolatini suiiste’mol qilish”), 210-moddasi 2-qismi “a” bandi, “b” bandi va 3-qism “a” bandi (“Pora olish”) bilan ayblangan va bu holat sudda ko‘rilmoqda.
Eslatib o‘tamiz, Baxtiyor Abdusamatov 2018-yil 7-sentabr kuni ishxonasida katta miqdorda pora olishda gumon qilinib ushlangandi.
***
Yer aholisining soni 7,7 milliardga yetdi.
BMT Bosh kotibining hisobotiga ko‘ra, 2019-yilda Yer aholisi 7,7 milliard kishini tashkil qiladi va 2050-yilga borib 9,7 milliard kishiga yetadi.
Nyu-Yorkdagi BMT markazida boshlangan aholishunoslik bo‘yicha komissiyaga taqdim etilgan hisobotga ko‘ra, aholi sonining o‘sishi, qarish, kamayib borayotgan tug‘ilish va tezkor urbanizatsiya bilan kuzatiladi.